Deputatul Marius Bodea, liderul PNL Iași, susţine că în proiectul de buget pe anul 2019 nu sunt incluse sumele necesare pentru finalizarea documentaţiilor pentru Autostrada Iaşi-Târgu Mureş, precizând că gestul PSD echivalează cu o „declaraţie de război” împotriva Moldovei.

Manifestație în favoarea construirii Autostrăzii Unirii. Sursă foto: INQUAM PHOTOS / George Călin

Deputatul Marius Bodea afirmă, într-un comunicat de presă, că deşi există o lege pentru începerea lucrărilor la autostrada Iaşi-Târgu Mureş, în proiectul de buget pentru acest an nu sunt incluse sumele necesare pentru demararea investiţiei.

„Neincluderea sumelor de bani în bugetul pe anul 2019 pentru finalizarea documentaţiilor pentru autostrada Ungheni – Iaşi – Tg. Mureş, deşi există o lege care prevede explicit acest lucru, echivalează cu o declaraţie de război a PSD-ului împotriva celor 4,5 milioane de locuitori din Moldova. Dacă amendamentele pe care le voi înainta vor fi respinse, cred că trebuie să recurgem la cele mai radicale gesturi, pentru că ne-a ajuns cuţitul la os”, susţine liderul filialei municipale Iaşi a PNL, deputatul Marius Bodea.

El a precizat că oamenii din Moldova care plătesc taxe şi impozite, precum şi întreprinzătorii din regiune „trebuie să ia în calcul soluţia ultimă, adică greva fiscală”.

„Este o măsură ultra-radicală, însă actuala formă de buget pur şi simplu ignoră aşteptările noastre. Cu acest buget, Moldova este scoasă de pe harta investiţiilor, fiind complet abandonată. În această situaţie, de ce să plătim miliarde de euro anual taxe, iar în schimb să primim din partea lui Dragnea, Vâlcov şi Dăncilă sfidare şi dispreţ? Ştiu că o astfel de abordare este radicală, însă nu putem continua la nesfârşit aşa. Sper ca în al 12-lea ceas parlamentarii PSD-ALDE din Iaşi să se trezească”, a mai spus Marius Bodea.

La rândul său, Dan Radu, reprezentantul uneia dintre asociaţiile civice ieşene care militează pentru autostradă, a scris pe reţelele de socializare că „dacă guvernanţii îşi doresc aşa mult un an furtunos, le promitem că-l vor avea”.

În ultimul an, reprezentanţii societăţii civile ieşene au organizat mai multe proteste, inclusiv un marş motorizat pe traseul Iaşi-Bucureşti, cerând demararea urgentă a lucrărilor la autostrada Iaşi-Târgu Mureş.

Legea privind realizarea Auostrăzii Unirii, Iaşi – Târgu Mureş, a fost adoptată pe 7 noiembrie 2018 de plenul Camerei Deputaţilor. Autostrada ar urma să fie construită din bugetul de stat, prin Ministerul Transporturilor.

Proiectul de lege a fost iniţiat în luna mai a anului trecut de un grup de 71 de parlamentari de la toate partidele politice, cu excepţia ALDE.

Ministerul Transporturilor este desemnat drept coordonator al proiectului de investiţii. Termenul de finalizare ar fi de patru ani de la intrarea în vigoare a legii.

La începutul lunii decembrie 2018, deputatul ALDE Varujan Vosganian anunța că a avut discuții cu premierul Viorica Dăncilă și cu Darius Vâlcov și că lucrările la Autostrada Moldova vor putea începe în 2019.

La începutul lunii noiembrie 2018, comisarul european Corina Creţu exprima disponibilitatea sa şi a DG Regio de a finanţa din fonduri UE studiul de fezabilitate şi etapizarea construcţiei autostrăzii Târgu Mureş-Iaşi-Ungheni, subliniind că pentru aceasta este necesară o solicitare din partea autorităţilor române.